Potočník sladký (Sium sisarum)
Pestuje sa pre krehké hľuzy so špinavobielou šupkou, ktoré sú dlhé 20 až 30 cm a široké 2 až 3 cm. Dužina je biela, múčnatá, s príjemne sladkastou chuťou. Hľuzy sú veľmi výživné. Obsahujú veľké množstvo škrobu a cukrov. Využívajú sa ako náhradná cukrodarná surovina. Stredom každej koreňovej hľuzy prechádza zdrevnatené vlákno.
Pestovanie potočníka
Je to odolná zelenina. Vyžaduje hlbokú vlhkú výživnú, dobre spracovanú pôdu. Osivo vysievame priamo na záhon v auguste až v septembri, do riadkov vzdialených 30 cm. Vzídené rastlinky v riadku jednotíme na vzdialenosť 15 cm. Korene zberáme na jeseň nasledujúceho roka. Keďže potočník je mrazuvzdorný, korene zberáme aj počas zimy pri dočasnom rozmrznutí pôdy. Hľuzy spracovávame väčšinou dusením alebo varením, s následným orestovaním na tuku. Pred varením je potrebné odstrániť z hľúz centrálne drevité vlákno.
Kozobrada pórolistá (Tragopogon porrifolius)
V pestovaní ju nahradil čierny koreň, ktorý je kvalitnejší a úrodnejší. Repovitý, v dolnej časti rozrastený koreň smotanovej farby je dlhý 20 až 30 cm. Dužina je biela, pri prerezaní roní bielu mliečnu tekutinu. Má menej výraznú chuť oproti čiernemu koreňu, pripomína chuť ustríc. Cennou obsahovou látkou je polysacharid inulín, vhodný pre diabetikov.
Pestovanie kozobrady
Rastlina je citlivá na jarovizačné teploty, preto niekedy môže v prvom roku vytvárať súkvetie. Koreň tým stráca kvalitu, drevnatie a stáva sa nekonzumovateľným. Vyžaduje slnečné stanovište s hlbokou pôdou bohatou na humus. Nároky na stanovište má však menšie ako čierny koreň. Priamo na záhon vysievame osivo v marci až v máji, do riadkov vzdialených 20 až 25 cm. Vzídené rastlinky jednotíme na vzdialenosť 8 až 10 cm. Korene zberáme rýľovacími vidlami v októbri po prvých mrazoch, ktoré zjemňujú ich chuť, a uskladňujeme v pivnici vo vlhkom piesku. Zberáme opatrne, lebo poranené korene ronia mlieko, čo zhoršuje ich kvalitu. Keďže je to mrazuvzdorná zelenina, výhodné je nechať rastliny na záhone a zberať aj počas zimy pri dočasnom rozmrznutí pôdy. Na jar korene pozberáme ešte pred vypučaním vňate. Konzumujeme hlavne tepelne upravené – ošúpané, nakrájané a dusené ako príloha k rozličným mäsám.